ពលរដ្ឋ​មួយ​ចំនួន​បារម្ភ​​ថា ​សង្គ្រាម​រុស្សី-អ៊ុយ​ក្រែន​ធ្វើ​ឲ្យ​​ប៉ះពាល់​ដល់​សេដ្ឋកិច្ច​នៅ​​កម្ពុជា
សង្គ្រាមឈ្លានពាននេះដែលទទួលបាន​ការចាប់អារម្មណ៍ពីប្រទេសនៅ​ទូទាំងពិភព​លោក ក៏បានធ្វើ​ឲ្យប្រជាជនកម្ពុជាមួយចំនួនបារម្ភថា កម្ពុជាអាចនឹង​រង​​ឥទ្ធិពលពល​នៃ​ផល​​ប៉ះពាល់​សេដ្ឋកិច្ច​ពិភពលោក និង​ឥទ្ធិពល​ពី​អាវុធនុយ​ក្លេអ៊ែរ​ទៀត​ផង នៅ​ពេល​រុស្ស៊ី​បញ្ជា​ឲ្យ​កងទ័ព​នុយក្លេអ៊ែរ​របស់​ខ្លួន​ឲ្យ​ត្រៀមប្រយុទ្ធ។
ភ្នំពេញ — លោក វ្លាឌីមៀរ ពូទីន (Vladimir Putin) មេដឹកនាំប្រទេសរុស្ស៊ីបានបើកការវាយប្រហារលើប្រទេសអ៊ុយក្រែនចាប់តាំងពីថ្ងៃទី២៤ ខែកុម្ភៈ ដែលរហូតមកដល់ពេលនេះ គឺមានរយៈពេល ៧ ថ្ងៃមកហើយ។ ប្រជាជនលើពិភពលោកចាប់អារម្មណ៍យ៉ាងខ្លាំងលើសង្គ្រាមឈ្លានពានមួយនេះ ដោយក្នុងនោះរួមទាំងប្រជាជនកម្ពុជាផងបានចំណាយពេលតាមដានព័ត៌មាន ខ្លះបញ្ចេញមតិលើបណ្តាញសង្គម និងខ្លះមានការជជែកនៅហាងគុយទាវហាងកាហ្វេ និងទីប្រជុំជនមួយចំនួនមិនដាច់។ អ្នកប្រើប្រាស់បណ្តាញសង្គមហ្វេសប៊ុកមួយចំនួនបានប្តូររូបប្រូហ្វាល់ដោយដាក់រូបទង់ជាតិ និងរូបប្រធានាធិបតីអ៊ុយក្រែន ខ្លះបន្ថែមរូបទង់ជាតិអ៊ុយក្រែនលើរូបប្រូហ្វាល់របស់ពួកគេជាដើម។ ចំណែកអ្នកប្រើហ្វេសប៊ុកខ្លះក៏បានបង្ហោះសារចែករំលែកព័ត៌មានពាក់ព័ន្ធនឹងសង្គ្រាមឈ្លានពានរបស់រុស្ស៊ីលើអ៊ុយក្រែន ដោយមានការបញ្ចេញមតិ និងជជែកគ្នាយ៉ាងផុសផុលផងដែរ។ ស្របពេលដែលប្រជាជនកម្ពុជាមួយចំនួនកំពុងសកម្មនឹងការតាមដានព័ត៌មាន អំពីសង្គ្រាមឈ្លានពានពីសំណាក់ប្រទេសរុស្ស៊ីលើប្រទេសអ៊ុយក្រែនដែលជាប្រទេសសម្បូរធនធានរ៉ែ ប្រេង និងឧស្ម័នដែលបាននឹងកំពុងបន្តធ្វើឡើង ប្រជាជនកម្ពុជាមួយចំនួនបារម្ភថា កម្ពុជាអាចនឹងរងឥទ្ធិពលពីអាវុធនុយក្លេអ៊ែរ និងវិបត្តិសេដ្ឋកិច្ចដែលបណ្តាលមកពីសង្គ្រាមក្នុងប្រទេសទាំងពីរនោះ។ កំពុងអង្គុយលើម៉ូតូដែលចតចាំភ្ញៀវលើខឿនផ្លូវមួយ ស្ថិតក្នុងសង្កាត់ដូនពេញ រាជធានីភ្នំពេញ លោក ខែម សុខឿន អ្នករត់ម៉ូតូឌុបម្នាក់ប្រាប់ VOA កាលពីថ្ងៃទី ២៨ ខែកុម្ភៈនេះថា ការឈ្លានពានរបស់រុស្ស៊ីលើអ៊ុយក្រែន បាននិងកំពុងធ្វើឲ្យប៉ះពាល់ដល់សេដ្ឋកិច្ចលើពិភពលោក ហើយចំណែកកម្ពុជាក៏កំពុងរងផលប៉ះពាល់ពីអស្ថិរភាពសេដ្ឋកិច្ចនេះផងដែរ។ ចំណែកកញ្ញាសែម សុភ័ក្ត្រ និស្សិតឆ្នាំទី ៤ ផ្នែកគីមីចំណីអាហារនៃសាកលវិទ្យាល័យភូមិន្ទភ្នំពេញនិយាយថា សម្រាប់កម្ពុជាដែលជាប្រទេសតូចមួយពឹងលើការនាំចូលទំនិញសំខាន់ៗជាច្រើនពីបរទេស។ ដូច្នេះកញ្ញាបារម្ភថា តម្លៃទំនិញនៅកម្ពុជានឹងឡើងថ្លៃកាន់តែខ្លាំងថែមទៀត។ មួយថ្ងៃបន្ទាប់ពីរុស្ស៊ីបើកការវាយប្រហារលើប្រទេសអ៊ុយក្រែនកាលពីថ្ងៃទី ២៤ ខែកុម្ភៈ ទីផ្សារភាគហ៊ុនអាស៊ី បានធ្លាក់ចុះចន្លោះពី ២% ទៅ ៣% ខណៈតម្លៃប្រេងបានហក់ឡើងខ្ពស់។ បើតាមការរាយការណ៍របស់ VOA ដែលបានសម្ភាសន៍អ្នកជំនាញបង្ហាញថា រុស្ស៊ីជាប្រទេសផលិតប្រេងនិងឧស្ម័នធម្មជាតិដ៏ធំបង្អស់មួយរបស់ពិភពលោកដោយបាននាំចេញប្រេងប្រហែល ៤ លាន ៥ សែនធុង ក្នុងមួយថ្ងៃទៅកាន់ទីផ្សារសាកលលោកដែលមានប្រេងប្រហែល ១០០ លានធុង ក្នុងមួយថ្ងៃៗ។ ប្រសិនបើប្រេងមួយលានធុង ត្រូវគេដកចេញពីទីផ្សារដោយមូលហេតុណាមួយនោះតម្លៃប្រេងអាចកើនឡើងពី ២០ ទៅ ២៥ ភាគរយ។ យុវជន ភាព ឆេងមេង និស្សិតឆ្នាំទី ៣ ផ្នែកអគ្គិសនី នៅវិទ្យាស្ថានបច្ចេកវិទ្យាកម្ពុជាលើកឡើងថា សង្គ្រាមរវាងប្រទេសរុស្ស៊ី និងអ៊ុយក្រែន ជះឥទ្ធិពលយ៉ាងខ្លាំងដល់ពិភពលោក ពាក់ព័ន្ធនឹងការនាំចេញរ៉ែគ្រប់ប្រភេទ ជាពិសេសប្រេង និងឧស្ម័ន ដែលជាតម្រូវការចាំបាច់សម្រាប់ការប្រើប្រាស់ប្រចាំថ្ងៃ។ យុវជនវ័យ ២៣ ឆ្នាំរូបនេះបន្ថែមថា នៅពេលដែលពិភពលោកប្រឈមនឹងបញ្ហាខ្វះខាតប្រេង និងឧស្ម័ន ជាទូទៅកម្ពុជា ក៏នឹងប្រឈមនឹងបញ្ហាសេដ្ឋកិច្ចដូចគ្នា។ យុវជន ឆេងមេង បន្ថែមថា ប្រទេសទាំងអស់មិនថាតូច ឬធំ គួរមានភាពអត់ធ្មត់ដោយជ្រើសយកផ្លូវចចារជាជាងការប្រើប្រាស់ការបង្ហូរឈាម។ ជម្លោះប្រដាប់អាវុធរវាងយោធាអ៊ុយក្រែន និងរុស្ស៊ីដែលបានផ្ទុះតាំងពីថ្ងៃទី ២៤ ខែកុម្ភៈ កើតឡើងនៅពេលប្រធានាធិបតីរុស្ស៊ីលោក វ្លាឌីមៀរ ពូទីន បានប្រកាសធ្វើ «ប្រតិបតិ្តការយោធាពិសេស»មួយ មកលើប្រទេសអ៊ុយក្រែន ដោយនិយាយថា ជាការឆ្លើយតបទៅនឹងការគំរាមកំហែងមកពីអ៊ុយក្រែនហើយបានព្រមានប្រទេសផ្សេងៗទៀតកុំឲ្យធ្វើអន្តរាគមន៍។ ប្រទេសជាច្រើនលើពិភពលោក ដោយរួមមានអង្គការសហប្រជាជាតិផងបានថ្កោលទោសប្រទេសរុស្ស៊ី ចំពោះការវាយប្រហារប្រទេសអ៊ុយក្រែនដែលពួកគេហៅថាជាការឈ្លានពាន។ សហរដ្ឋអាមេរិកសហភាពអឺរ៉ុបនិងប្រទេសផ្សេងៗទៀតបានដាក់ទណ្ឌកម្មប្រឆាំងនឹងក្រុមមន្ត្រីរុស្ស៊ីនិងប្រព័ន្ធហិរញ្ញវត្ថុរបស់រុស្ស៊ី ហើយនឹងបញ្ឈប់គម្រោងបំពង់បង្ហូរឧស្ម័នរបស់រុស្ស៊ីផងដែរ។ កាលពីថ្ងៃអាទិត្យ ទី ២៧ ខែកុម្ភៈ ប្រធានាធិបតីរុស្ស៊ី ដើម្បីឆ្លើយតបទៅនឹងទណ្ឌកម្ម និងសេចក្តីថ្លែងការណ៍ថ្កោលទោសផ្សេងៗពីបណ្តាប្រទេសលោកខាងលិច។ លោក សុខឿន អ្នករត់ម៉ូតូឌុបវ័យ ៥៨ ឆ្នាំ បន្ថែមថា ក្រៅតែបារម្ភពីបញ្ហាសេដ្ឋកិច្ចលោកក៏បារម្ភថាសង្គ្រាមរវាងរុស្សី និងអ៊ុយក្រែន អាចនឹងមានការប្រើអាវុធនុយក្លេអ៊ែរ ដែលអាចធ្វើឲ្យប៉ះពាល់ដល់បណ្តាប្រទេសទូទាំងពិភពលោកផងដែរ។ កាលពីថ្ងៃអាទិត្យ ក្រសួងមហាផ្ទៃអ៊ុយក្រែនបានលើកឡើងថា ជនស៊ីវិលអ៊ុយក្រែនចំនួន ៣៥២ នាក់ ត្រូវបានសម្លាប់អំឡុងពេលការចូលវាយលុកដោយរុស្ស៊ី ដែលក្នុងនោះរួមមានកុមារចំនួន ១៤ នាក់។នេះបើយោងតាមការរាយការណ៍របស់ទីភ្នាក់ងារសារព័ត៌មាន Associated Press។ សេចក្តីថ្លែងការណ៍របស់ក្រសួងមហាផ្ទៃអ៊ុយក្រែន បន្តថា មនុស្សចំនួន ១.៦៨៤ នាក់ ក្នុងនោះកុមារ ១១៦ នាក់ បានរងរបួស។ យ៉ាងណាក្តី សេចក្តីថ្លែងការណ៍នោះមិនបានបញ្ជាក់ពីចំនួនស្លាប់និងរបួសក្នុងចំណោមកងកម្លាំងប្រដាប់អាវុធអ៊ុយក្រែននោះទេ។ នៅថ្ងៃអាទិត្យទី ២៧ ខែកុម្ភៈ ពីប្រទេសអ៊ុយក្រែនដែលក្នុងនោះពាក់កណ្ដាលទៅកាន់ប្រទេសប៉ូឡូញ ហើយមនុស្សរហូតដល់ ៤ លាននាក់ទៀត អាចភៀសខ្លួន ប្រសិនបើស្ថានការណ៍កាន់តែអាក្រក់ឡើង។ នេះបើតាមការសន្និដ្ឋានរបស់។ សម្រាប់លោក សុខឿន ដែលជាអ្នករត់ម៉ូតូឌុបអស់រយៈពេលប្រមាណជា ៣០ ឆ្នាំមកហើយនោះ លោករំពឹងថា សង្គ្រាមរវាងរុស្ស៊ីនិងអ៊ុយក្រែន នឹងអាចបញ្ចប់ក្នុងឆាប់ៗ។